SA ambassadeur in die sop oor ‘verdelende’ twietsZindzi Mandela (Foto: Twitter) Die burgerregte-organisasie AfriForum het Saterdag ŉ versoek aan Naledi Pandor, minister van internasionale betrekkinge en samewerking, gerig om Zindzi Mandela, Suid-Afrika se ambassadeur in Denemarke en dogter van oudpres. Nelson Mandela, terug te roep na Suid-Afrika en af te dank. Dít volg nadat Mandela Vrydag verskeie “verdelende, rassistiese” twiets op die sosialemediaplatform Twitter met die hutsmerk #OurLand gestuur het, het Alana Bailey, uitvoerende hoof van internasionale skakeling by AfriForum, in ŉ verklaring gesê. “Met haar Twitter-boodskappe het Mandela bewys gelewer van ’n haatdraende houding jeens wit inwoners van die land en het sy in die openbaar bygedra tot die verdeeldheid van plaaslike gemeenskappe. Haar valse bewerings en vernederende beskrywings soos ‘cowards’ en ‘land thieves’ dra by tot die bou aan ’n gevaarlike diskoers van sondebokskepping,” lui die verklaring. Mandela het op Twitter onder meer na wit mense verwys as lafaards en stelende verkragter-afstammelinge van Jan van Riebeeck. “Miss all these trembling white cowards, shem. Botha, Potgieter, Thieving Rapist descendants of Van Riebeck,” lui die twiet. Nadat Mandela kritiek op Twitter oor haar uitlatings ontvang het, het sy teruggekap en getwiet dat sy nie aanspreeklik teenoor enige wit man of vrou vir haar persoonlike siening is nie. “I am not accountable to any white man or woman for my personal views. No missus or baas here. Get over yourselves #OurLand,” lui die twiet. Bailey het Mandela se verweer as “’n algehele gebrek aan insig in haar verantwoordelikheid in haar pos” beskryf. “Dit strook ook glad nie met die land se Grondwet wat onomwonde verklaar dat die land aan almal behoort nie. Die vraag is dus wie se belange sy verteenwoordig en hoeveel werk nodig sal wees om die verhoudings- en reputasieskade wat sy nou deur haar optrede veroorsaak, te bestuur.” Volgens Bailey het Suid-Afrika se internasionale reputasie die afgelope jare groot skade gely weens die optrede van diplomate in die buiteland. “Met die aanstelling van dr. Pandor het die hoop internasionaal herleef dat die departement van internasionale betrekkinge en samewerking hierdie reputasieskade sal probeer omkeer. Die wyse waarop die minister ambassadeur Mandela hanteer, sal aandui of dié hoop geregverdig is,” sê Bailey. Mandela het nog nie weer op die twiets gereageer of kommentaar gelewer nie.